钦定古今图书集成/明伦汇编/官常典/第579卷 > 洪锺 陈镐
## 钦定古今图书集成/明伦汇编/官常典/第579卷 > 洪锺 陈镐

按《明外史》本传：“锺字宣之，钱塘人。成化十一年进士。
为刑部主事，迁郎中。奉命安辑江西、福建民。还言福
建武平、上杭、清流、永定，江西安远、龙南，广东程乡，皆
流移错杂，习斗争，易乱宜及平时。令有司立乡社学，
教之《诗》《书》礼让。弘治初，再迁四川按察使。马湖土知
府安鳌恣淫虐，土人妇女稍美辄逼淫之，将婚必请”
命，或至老不敢嫁。杀无辜数百人，掘冢墓，焚庐舍甚
众。仇《家讦》奏，有司利其金，迁延二十年。佥事曲锐请
巡按御史张鸾按治，锺赞决捕鳌送京师，寘极刑。安
氏自唐以来，世有马湖。至是改流官，一方始靖。历江
西、福建左、右布政使。十一年擢右副都御史，巡抚顺
天，整饬蓟州边备。建议增筑塞垣，自山海关西北至
密云古北口、黄花镇，直抵居庸，延亘千馀里，缮复城
堡二百七十所，悉城缘边诸县。因奏减防秋兵六千
人，岁省挽输犒赉费数万计。所部潮河川，去京师二
百里，居两山间，广“百馀丈，水涨成巨浸，水退则坦然
平陆，寇得长驱直入。锺言关以东三里许，其山外高
内庳，约馀二丈，可凿为两渠，分杀水势，而于口外斜
筑石堰以束水。置关堰内，守以百人，使寇不得驰突，
可免京师北顾忧，且得屯种河壖地。”兵部尚书马文
升等请从之。比兴工凿山，山石崩，压死者数百人。御
史弋福、给事中马予聪等劾锺，巡抚张烜等请罢役，
不听。未几，工成，侍郎张达偕司礼中官往视，还言：“石
洞仅”泄小水，地近边垣，多沙石，不利耕种。给事中屈
伸等劾锺欺妄三罪。诸言官及兵部皆请逮锺。帝终
以锺为国缮边不当罪，停俸三月。正德初，由巡抚贵
州召督漕运。明年就进右都御史。苏、松、浙江运舟由
下港口及孟渎河，溯大江以达瓜洲，远涉二百八十
馀里，往往遭风涛。锺言：“孟渎对江有夹河，可抵白塔
河口。旧置四闸，径四十里至冥陵镇。再折而北，即抵
扬州运河，开濬为便。”从之。改掌南京都察院，就迁刑
部尚书，历左都御史，掌院事。五年春，湖广岁饥盗起，
命锺以本官总制军务，陕西、河南、四川亦隶焉。沔阳
贼杨清、丘仁等僭称“天王将军”，出没洞庭间，围岳州，
陷临湘，官军屡失利。锺檄布政使陈镐及副使蒋昇、
都指挥潘勋破灭之。镐，应天人，进士。既灭贼，就迁巡
抚右副都御史，檄散馀党，湖、湘底宁。初，锺掌院事，刘
瑾方炽，及瑾诛，言官劾锺，徇瑾，挞御史。朝议以锺讨
贼，置不问。时保宁贼蓝廷瑞自称“顺天王”，鄢本恕自
称“刮地王”，其党廖惠称“埽地王”，众十万馀，置四十八
总管，延蔓陕西、湖广之境。廷瑞与惠谋据保宁，本恕
谋据汉中，取郧阳，由荆、襄东下。巡抚林俊方议遏通
江，而惠已至，攻陷其城，佥事钱朝凤等遁去。适官军
自他县还，贼疑援兵至，亦遁。俊益发猡𤞑及石砫土
兵助朝凤进剿，参议公勉仁亦会龙滩河涨，贼半渡，
猡𤞑奋击之，贼败，禽斩八百馀人，坠崖溺水甚众。俊
复遣知府张敏、何珊等追之，获惠，馀众奔陕西西乡。
锺乃下令招抚，归者万馀人。既而贼收散亡，陷营山，
杀佥事王源，纵掠蓬、剑二州。锺赴四川，与俊议多不
合，军机牵制，贼益炽。已乃檄陕西、湖广、河南兵分道
进。湖广兵先追及于陕西石泉。廷瑞走汉中，都指挥
金冕围之。陕西巡抚蓝章方驻汉中，廷瑞遣其党何
虎诣章，乞还川就抚。章以廷瑞本川贼，恐急之必致
死，陕且受患，遂令冕护之出境。廷瑞既入川求降，锺
等令至东乡听抚。贼意在缓师，迁延累月，依山结营，
要求营山县或临江市屯，其众遣官为质。锺令汉中
通判罗贤入其营，本恕来谒。约既定，会官军有杀其
樵采者，贼复疑惧，遂杀贤、剽如故。官军为七垒守之，
贼不得逸，其党渐溃。廷瑞以所掠女子诈为己女，结
婚于永顺土舍彭世麟，冀得间逸去。世麟密白锺，锺
授方略使图之。及期，廷瑞、本恕暨其党王金珠等二
十八人咸来会，伏发，悉就禽，惟廖麻子得脱。其众闻
变，惊溃渡河。锺遣兵追击，俘斩七百馀人。以功进太
子太保。未几，麻子及党曹甫掠营山、蓬州。七年，总兵
官杨宏、副使张敏、马昊、何珊等合击之。贼势蹙，锺乃
议招抚。敏以单骑诣甫营，甫听命，遂赴军门受约束，
归散其党。而麻子忿甫背己，杀之，并其众，转掠川东。
官军不敢击，潜蹑贼后，馘良民为功。土兵虐尤甚。时
有谣曰：“贼如梳，军如箆，土兵如剃。”巡按御史王纶、纪
功御史汪景芳劾锤纵兵不戢。纶复奏锺乐饮纵游，
致贼自合州渡江，陷州县。诏召锺还，以彭泽代。锺遂
乞归。嘉靖三年卒。谥《襄惠》。